Document ID: 32013R0298

NÕUKOGU MÄÄRUS (EL) nr 298/2013,
27. märts 2013,
millega muudetakse määrust (EÜ) nr 314/2004, milles käsitletakse teatavaid piiravaid meetmeid Zimbabwe suhtes
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artiklit 215,
võttes arvesse liidu välisasjade ja julgeolekupoliitika kõrge esindaja ning Euroopa Komisjoni ühist ettepanekut
ning arvestades järgmist:
(1)
Nõukogu määrusega (EÜ) nr 314/2004 (1) rakendatakse mitmeid nõukogu otsuses 2011/101/ÜVJP (2) sätestatud meetmeid, sealhulgas teatavate füüsiliste ja juriidiliste isikute, üksuste ja asutuste rahaliste vahendite ja majandusressurside külmutamine.
(2)
Nõukogu jõudis 23. juulil 2012 ja 18. veebruaril 2013 järeldusele, et põhiseaduse referendumi rahumeelne ja usaldusväärne läbiviimine Zimbabwes oleks oluliseks teetähiseks demokraatlike valimiste ettevalmistamisel, mis õigustaks ELi poolt isikute ja üksuste vastu suunatud enamiku järelejäänud piiravate meetmete kohaldamise viivitamata peatamist.
(3)
Seoses Zimbabwes 16. märtsil 2013 toimunud põhiseaduse referendumi tulemustega otsustas nõukogu peatada reisikeelu ja varade külmutamise kohaldamise suurema osa otsuse 2011/101/ÜVJP I lisas loetletud isikute ja üksuste suhtes. Nõukogu peaks peatamise iga kolme kuu tagant läbi vaatama, võttes arvesse kohapealset olukorda.
(4)
Mõned kõnealused meetmeted kuuluvad Euroopa Liidu toimimise lepingu reguleerimisalasse ja seepärast on nende rakendamiseks vaja liidu tasandi õigusakti, eelkõige tagamaks, et kõikide liikmesriikide majandustegevuses osalejad kohaldaksid nimetatud meetmeid ühetaoliselt.
(5)
Seepärast tuleks määrust (EÜ) nr 314/2004 vastavalt muuta.
(6)
Käesolevas määruses sätestatud meetmete tõhususe tagamiseks peab käesolev määrus jõustuma järgmisel päeval pärast selle avaldamist,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 314/2004 artikli 6 kohaldamine käesoleva määruse lisas loetletud isikute suhtes peatatakse kuni 20. veebruarini 2014. Peatamine vaadatakse läbi iga kolme kuu tagant.
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 27. märts 2013

Labels: 10
18
5